Toe liberalisme in Amerika begin versprei het, het die fundamentaliste gereageer en gesê dat slegs dié wat aan die basiese waarhede van die Christelike geloof vashou, gered is. Die basiese waarhede het dinge ingesluit soos Jesus se soendood, sy liggaamlike opstanding en die inspirasie van die Bybel. Mettertyd het die lys langer geword. Skielik was ‘n sekere siening oor die eindtyd ook ‘n fundamentele waarheid. ‘As jy nie presies soos ons glo nie, is jy nie gered nie,’ het hulle gesê.
On April 2, 2016 April 4, 2016 By baptistekerkkemptonparkIn Christus,Evangelie,Jesus,Kruis,Verlossing
Wie is ek? As die Ou Testament ‘n bergreeks is, is ek die hoogste piek. Ek is die helderste ster in hemel van die Ou Testament, die kosbaarste juweel in haar skatkis. Geen hoofstuk word meer in die Nuwe Testament aangehaal as ek nie. Ek is meer as 700 v.C. geskryf, en is baie noukeurig vervul. Partykeer praat mense van my as ‘die Evangelie in die Ou Testament’. Maak asseblief jou Bybel oop by Jes.52:13-53:12.
Die Here sou nie net sy volk uit Babilon gered het nie (52:1-12), maar ook uit die slawerny van sonde (52:13-53:12, Mt.1:21). Die Kneg van die Here sou in sy opstanding, hemelvaart, en verheerliking verhef word (52:13, Fil.2:9, Ef.1:20-22). Maar voordat dit kon gebeur moes Hy sterf (Fil.2:8). Sy lyding en dood was so erg, dat Hy nie meer soos ‘n mens gelyk het nie (52:14). Mense het Hom deur die gesig geklap (Jh.18:22), met die vuis geslaan en op Hom gespoeg (Mt.26:67, Mk.14:65, Jh.19:3), Hom gegesel (Mt.27:26), ‘n doringkroon op sy kop gesit en dit in sy skedel ingeslaan met ‘n riet (Mt.27:27-31), stukke van sy baard uitgepluk (Jes.50:6), spykers deur sy hande en voete gedryf (Ps.22:17), sy bene uit lid uit geskud (Ps.22:15, dalk toe hulle die kruis in die gat laat val het?), en ‘n spies in sy sy gesteek (Jh.19:34).
Hoe moes Hy nie gelyk het nie? Toe ek op hoërskool was het ek een pouse in die bakamer ingestap en gesien hoe twee seuns mekaar met die vuis bydam. Die geveg het vir 30 of 40 sekondes aangehou. Die seun wat verloor het se oog was toegeswel en sy neus het gebloei. Jes.52:13-15 gee vir ons ‘n idee van hoe Jesus na ‘n halwe dag van marteling gelyk het. Sy oë was toegeswel, sy lippe gebars, sy neus en tande vol van bloed, sy oogbanke oopgesny, en sy rug soos ‘n geploegde land oopgekloof (Ps.129:3) sodat ‘n mens sy ribbes kon sien (Ps.22:18). Hy was een bloedmassa. Is dit enige wonder dat dié wat Hom só gesien het verstom was (52:14, Lk.23:48)? Maar om die nasies van hulle sonde te reinig móés Hy hulle met sy bloed sprinkel (52:15, Lv.4:6, Hb.10:22, 12:24). Konings se monde sou oophang oor die wonderlike dinge wat hulle gesien en gehoor het (52:15, 49:7, Rm.15:21).
Sien jouself in die Man van smarte. Dink daaraan dat dit jý is wat so vermink moes word. As jy jouself daar sien hang, sal jy die Here baie meer dank dat Hy jou gered het. Dink ook daaraan dat almal wat hulle nie bekeer nie, so ‘n verbryselde liggaam sal hê in die hel (66:24, Dn.12:2). Die liggaamlike pyn en lyding, die naarheid, die kort asem, die kloppende mond-, rug-, en hoofpyn, die pyn in sy gewrigte, die sensitiwiteit van rou wonde, bene wat brand soos vuur, die angs en vernedering wat Jesus aan die kruis deurgemaak het, sal vir ewig hierdie mense se deel wees in die hel. En dan het ons nog nie eers gepraat van die geestelike lyding nie: die ewige spyt, die skuldige gewete, en ‘n ewige bestaan sonder een druppel van God se goedheid, blydskap, genade, vrede en liefde.
Toe ek ‘n paar weke gelede in Bronkhorstspruit gepreek het, het ‘n oom enigiemand uitgedaag om vir R100 sy vinger ‘n sentimeter bo ‘n kers se vlam te hou vir vyf sekondes. Niemand kon dit regkry nie. Die oom het gesê: ‘Nie een van julle kon eers vir vyf sekondes sy vinger bo hierdie vlam hou nie. Dink daaraan dat daar mense is wat vir ewig in die hel se vuur gaan brand. Ons moenie nalaat om vir mense van die Here te vertel nie.’
Ruth is in graad 4. Sy is ‘n oulike Christen meisie met ‘n mooi karakter. Maar in die aande huil sy haarself aan die slaap. Sy wil nie skool toe gaan nie, want die ander kinders spot haar omdat sy arm is en ou klere dra. Al wat hulle kan sien is ‘n lelike eendjie. Hulle beoordeel die boek van haar lewe volgens die buiteblad. Een aand toe Ruth in die bed gelê het, toe herinner haar ma haar daaraan dat sy soos Jesus is. ‘Hoe so?’ het sy gevra. Hier is wat haar ma vir haar gesê het.
Die heidene het in die Messias geglo (52:15), maar sy eie volk het Hom verwerp (53:1, Jh.1:9-11, 12:38). Hulle kon nie in ‘n onaantreklike en gekruisigde Messias glo nie. Hoe op aarde kon só ‘n Messias God se sterk arm gewees het wat die volk moes verlos (53:1, 52:10)? Totdat God nie hulle oë oopgemaak het nie, kon hulle eenvoudig nie insien dat die Kneg tergelykertyd die Here was én voor Hom opgegroei het nie (53:1-2, Lk.10:21-22, vgl. Mt.22:45).
Dawid was baie aantreklik (1 Sm.16:12). Hoe kon sy groter Seun dan so onaantreklik gewees het soos ‘n wortel wat uit die droë grond uit groei (53:2)? Hy was nie mooi of goed gebou nie; sy voorkoms was lelik en onbegeerlik (53:2). Soos ‘n wurm het die mense Hom gehaat en verwerp (53:3, Ps.22:7). As hulle Hom sien aankom het, het hulle met ‘n bak hand die kant van hulle gesigte toegemaak en weggekruip (53:3). Hulle het Hom verag en wou nie saam met Hom gesien word nie (53:3). Hy het die pyn daarvan gevoel, sodat Jesaja Hom beskryf het as ‘n Man van smarte (53:3).
Moenie skaam wees vir Jes.53:1-3 nie, want “Elkeen dan wat My sal bely voor die mense, hom sal Ek ook bely voor my Vader wat in die hemele is. Maar elkeen wat My verloën voor die mense, hom sal Ek ook verloën voor my Vader wat in die hemele is.” (Mt.10:32-33). Films, Kinderbybels, en Christelike boeke beeld Hom uit as ‘n aantreklike persoon met ‘n jolige persoonlikheid. ‘Jesus, man of joy’ is die titel van ‘n boek wat ek gelees het. Ek vind egter baie meer troos in ‘n Jesus wat my pyn ken en met my swakheid identifiseer (Hb.4:15).
Ons moet ook leer om verby die uiterlike te kyk. Vir die wêreld is Jesus maar net ‘n mens soos Moses of Mohammed, maar toe die Here ons oë oopgemaak het, het ons gesien dat Hy die geliefde Seun van God is: “en al het ons ook Christus na die vlees geken, nou ken ons Hom tóg nie meer so nie.” (2 Kor.5:16). Bid dat God jou geliefdes se oë sal oopmaak, sodat hulle ook kan sien wat jý sien.
Kom ek vertel jou die storie (en dit is regtig net ‘n storie) van Jamie Clarke wat 700 jaar gelede in Skotland gelewe het. Daar was nie ‘n man in die hele Britse Eilande wat groter of sterker was as hy nie. Toe hy 14 was het hy ‘n bul se nek gebreek. Sy skouers was so breed soos twee wynvate wat teen mekaar staan. Een nag het die weerlig sy huis se dak getref, sodat dit aan die brand geslaan het. Toe hy sy kind in sy arms opgetel het, het hy gehoor hoe die dak se balke bo hom kraak. Hy het homself soos ‘n sambreel oor die kind gehou. Die swaar brandende balke het op sy rug geval en sy agterlyf beskadig. Hy het sy kragte ingespan en met die kind in sy arms by die huis uitgekruip. Die kind het niks makeer nie, maar etlike ure later het Jamie sy laaste asem uitgeblaas. Soos wat Jamie sy kind teen die brandende balke beskerm het, het Jesus se liefde Hom gedring om tussen ons en sy Vader se toorn te kom staan. Hy was bereid om te sterf sodat ons kan lewe. Dit is die punt van 53:4-6.
Jesus is verwerp (53:3), omdat Hy ons smart en pyn op Homself geneem het (53:4). Mense het gedink dat Hy vir sý sonde gestraf en geslaan is (53:4, Dt.21:22-23). Maar eintlik was dit die gewig van óns sonde wat Hom verbrysel het (53:5). Dit het Hy gedoen om ons met God te versoen. Waar daar oorlog was, het Hy vrede gebring (53:5). Deur sy kruiswonde het Hy ons genees van die sonde wat soos ‘n terminale kanker aan ons siele gevreet het (53:5, 6:10, 19:22, 30:26, Jer.30:17, 1 Pt.2:24). Sy dood het ook verseker dat ons liggame eendag finaal en volkome genees gaan word (53:5, Mt.8:16-17). Die kruis waarborg egter nie dat ons altyd gesond sal wees, of dat die nagmaal ‘n hemelse antibiotika is wat jou van siekte genees nie.
Soos hardkoppige skape het ons almal van die Herder af weggedwaal (53:6, Rm.3:12, 23). Omdat ons nie bye of swaeltjies is nie maar skape, het ons nie geweet hoe om weer by die kraal uit te kom nie. Soos wat Aäron die volk se sonde simbolies op die bok se kop gelê het, het die Vader ons sonde op die Messias gelê, sodat Hy ons na die Herder toe kon terugbring (53:6, Lv.16:21-22, 1 Pt.2:25).
Maak seker jy staan met albei voete op die rots van Jesus se plaasvervangende soendood. Vandag is daar mense wat dit ontken en bevraagteken. Hulle ontken die hel en dink dat hulle nie God se toorn verdien nie. Daarom haat hulle die idee van ‘n Jesus wat namens ons God se toorn op Homself geneem het. Hulle verag die kruis en is vyande daarvan (Fil.3:18). Ek het op ‘n DVD gehoor hoe een van hulle sê: ‘If the Father punished Jesus for our sins, that is cosmic child abuse… We should hate a Father like that.’ (John Dominic Crossan).
C.H. Dodd was ‘n teoloog in die vorige eeu. Hy het hierdie idee soveel gehaat, dat hy met opset Rm.3:25 anders vertaal het. Volgens hom het Jesus nie ‘n plaasvervangende soendood gesterf nie (Eng. propitiation), maar eenvoudig ons sonde verwyder (Eng. expiation). Volgens liberale teoloë het Jesus eenvoudig aan die kruis gesterf as ‘n voorbeeld van wat dit beteken om op te offer. Die meeste mense glo dat Jesus ook Judas en Kain se straf op Homself geneem het. Maar hulle kan nie verduidelik hoekom Judas en Kain vir hulle eie sonde in die hel moet boet nie.
Jesus se plaasvervangende soendood beteken dat Hy die Lam van God is wat sy skape se straf op Homself geneem het aan die kruis (v.6-7, Jh.1:29, 10:11). Omdat Hy sy Vader se toorn bedaar het, is daar geen veroordeling meer vir dié wat in Hom skuil nie (Rm.8:1).
Jare gelede het ek in Creation gelees van ‘n onskuldige vrou wat in die tronk beland het. Sy en haar man het êrens in Australië gaan kamp, toe ‘n dingo (‘n Australiese wildehond) in hulle tent ingekom het en hulle baba weggedra het. Die dingo het die baba doodgebyt. Toe die dokters op die toneel verskyn het, het hulle die kind se wonde oopgesny. Met die nadoodse ondersoek het hulle die snywonde gesien, en gesê dat die ma haar kind doodgesteek het. Nadat die vrou vir ‘n redelike tyd in die tronk was, het hulle hulle fout agtergekom en haar vrygelaat. So was dit met Jesus: Hy het niks verkeerd gedoen nie, en tog het hulle Hom gekruisig.
Toe die Jode Hom valslik beskuldig het, was Hy so stil soos ‘n lam wat na die slagpale toe gelei word, en soos ‘n skaap wat geskeer word (53:7-8, 1 Pt.2:23, Mt.26:63, 27:12-14, Lk.23:9). Sy tydgenote het nie daaraan gedink dat Hy vir húlle sonde gestraf word nie (53:8). Hy het soos ‘n misdadiger gesterf, en daarom wou hulle Hom saam met die moordenaars begrawe het (53:9, Jh.19:31). Maar omdat Hy sondeloos en onskuldig was (53:9, 1 Pt.2:22), het Hy die eerbare begrafnis van ‘n ryk man gehad (53:9, Mt.27:57-60).
Sien God se liefde in Jesus se stilte. As Jesus sy mond oopgemaak het om Homself te verdedig, dan was ons almal nou in die hel. Hy het stilgebly omdat Hy ons sonde en skuld op Homself geneem het. Alhoewel C.J. Mahaney dit in ‘n ander konteks gesê het, is sy stelling ook hier van toepassing: ‘For God so loved the world that He was silent.’ Weet egter dat Hy op die oordeelsdag nie sal stil wees nie. As jy in Hom glo het Hy reeds jou verdiende straf op Homself geneem. Jy hoef nie die oordeelsdag te vrees nie – Hy sal jou verdedig. Maar as jy Hom verwerp, sal jý op die oordeelsdag stil wees. Jy het geweet wat reg is – hoekom het jy dit nie gedoen nie? Jy sal niks hê om vir jouself te sê nie; jy sal nie ‘n voet hê om op te staan nie (Rm.1:19-21, 2:14-15, 3:19).
Wie was primêr verantwoordelik vir Jesus se dood? Was dit Judas, Pilatus, die duiwel, die soldate, die Jode, of ons? Almal van ons het ‘n vinger in die pasty, maar uiteindelik was dit die Vader wat Hom vir ons sonde verbrysel het (v.10).
Verlede jaar het ‘n vriend en kollega vir my gevra of ek sou saamstem dat die Vader sy Seun vermoor het. Maar om dood te maak en te vermoor is nie noodwendig dieselfde ding nie. Saddam Hussein het mense vermoor. Die regering wat hom tereggestel het, het hom doodgemaak sonder dat hulle hom vermoor het. Net so het die Vader om ons ontwil sy Seun tereggestel sonder dat Hy Hom vermoor het. Jes.53:10-12 verduidelik vir ons wat gebeur het.
Dit was die Vader se soewereine wil om sy Seun aan die kruis te verbrysel (53:10, Hd.2:23, 4:27-28, Mt.26:39). Dit was ook die Seun se wil om Homself só te gee (Jh.10:18). Hiervoor het die Vader Hom uit die dood uit opgewek, vir Hom ‘n groot nageslag gegee, en Hom vir ewig laat lewe (53:10, Jh.6:37, Hb.2:13, Op.7:9, Hb.1:12, Rm.6:9). Dié wat as skape afgedwaal het (53:6), het nou as kinders teruggekeer (53:10).
Die Messias het sy Vader se wil voorspoedig uitgevoer (53:10). Die storm van sy Vader se toorn het uitgewoed (53:11). Getsemane en Golgota se angstige winter het in lente verander (53:11, Mt.26:38, 27:46). Die Regverdige Kneg het sy Vader se wil geken: Hy het ons sonde op Homself geneem en sy geregtigheid aan ons toegereken (53:11, 2 Kor.5:21, Rm.5:18-19). Die Regverdige Kneg (53:11) het soos ‘n misdadiger gesterf (53:12, Lk.22:37, 23:33). Hy het vir die ootreders gebid, en sal vir ewig aanhou om dit te doen (53:12, Lk.23:34, Hb.7:25). As beloning kon Hy sy vyande se sakke leegmaak en die uitverkorenes as buit neem (53:12, Kol.2:15, Mt.12:29, Jh.6:39).
Wees soos Jesus wat die skande van die kruis verduur het, omdat Hy geweet het wat kom (Hb.12:2). As jy dit nie doen nie sal jy nogsteeds hemel toe gaan, maar die lyding wat jy op die aarde moet deurmaak sal onnodiglik swaar wees. In jou oë sal die donker wolk nooit ‘n silwer randjie hê nie.
‘n Atleet wat die goue medalje in sy kop sien, druk deur as sy longe brand en sy spiere seer raak. Op dieselfde manier moet jy dink aan die beloning wat kom (Fil.3:14). Jesus en sy bruid is binne gemeenskap van goedere getroud, sodat alles wat syne is joune word. Volgens Rm.8:17 is ons erfgename van God en mede erfgename van Christus. “En as julle aan Christus behoort, dan is julle die nageslag van Abraham en volgens die belofte erfgename.” (Gal.3:29). Omdat Jesus dan die erfgenaam van alle dinge is (Hb.1:2), kan jy met sekerheid weet dat die heelal en alles daarin joune is, net soveel as wat die geld in jou sak aan jou behoort (1 Kor.3:21-23). Jy is soos ‘n kind wat ‘n koninkryk geërf het, maar te jonk is om dit te bestuur. Jesus bestuur dit namens jou. As jy in die hemel is sal jy saam met Hom regeer (Op.5:10).
Toe ek studeer het was daar ten minste twee van my dosente wat ontken het dat die Ou Testament van Jesus praat. Ek is seker jy het gesien dat Jesus soos ‘n kosbare juweel in Jes.53 skyn.
On April 2, 2016 By baptistekerkkemptonparkIn Christus,Jesus,Mens
Daar is nie ‘n boom op aarde soos die Sequoia Nasionale Park se General Sherman nie. Die ou generaal is ‘n Giant Sequoia boom waarvan die stam se deursnee 11 meter, en die omtrek 31 meter is. Dit boom staan byna 84 meter hoog en weeg ‘n beraamde 1.5 miljoen kilogram. Dit is die voortreflikste van alle bome op aarde. En tog is dit ‘n dwergie as jy dit met die grootte van die omliggende landskap vergelyk, wat nog te praat van die planeet, ons sonnestelsel, of die heelal. Jesus daarenteen is voortreflik op elke manier. Niemand kan eers naastenby met Hom vergelyk word nie. So leer Jh.3:22-36 vir ons.
Jesus is groter as Johannes (v.22-30)
Soos die meeste ander paartjies het ek en my vrou ‘n foto album van ons troue. Op een foto staan ek saam met ‘n vriend. Aan die regterkant sal jy sien hoe my nefie sy nek rek om ook in die foto te wees. Ek het onlangs gehoor dat mens dit ‘n fotobom noem: iemand wat nie in die foto hoort nie, wurm homself op ‘n manier daarin. Johannes die Doper wou dit nie met Jesus doen nie. Hy het geweet dat Jesus groter is as hy, en daarom wou hy nie die aandag op homself vestig nie, maar op Jesus. Dit is wat in v.22-30 aan die gang is.
Die Paasfees was op ‘n einde (2:13, 23). Toe Jesus klaar met Nikodemus gepraat het (v.1-21), het Hy saam met sy dissipels na die platteland van Judea toe gegaan (v.22). Hulle het mense gedoop (v.22, 4:2), en was waarskynlik naby die Jordaan rivier. Johannes self het nog vir ‘n tydjie aangehou om mense te doop (v.23). Hy was by Enon naby Salim, omdat daar meer as genoeg water was om die mense te doop (v.23, Enon beteken ‘plek van fonteine’). Jh.2-3 het plaasgevind nadat Jesus in Mt.4:1-11 deur die duiwel in die woestyn versoek is. ‘n Ruk daarna het Johannes vir Herodes oor sy bloedskande aangespreek. Hy is gearresteer en onthoof (v.24, Lv.18:16, Mt.4:12, 14:3-12). Johannes het tot op die heel laaste probeer om mense van hulle sonde af weg te draai na die Messias toe (v.23, Mt.3:6, 11).
Op ‘n dag het ‘n paar van Johannes se dissipels met ‘n godsdienstige Jood gestry oor hulle reinigingsrites (v.25, 2:6). Hulle het seker vir hom gesê dat Johannes se doop op ‘n innerlike reiniging van die hart gedui het (Mt.3:6, 8), en dat dit baie beter was as ‘n klomp reëls oor hoe om jou skottelgoed en hande te was (Mk.7:3-4). Maar hulle self het nie mooi verstaan dat die doop van Johannes ‘n prentjie was van die Messias wat mense met die Heilige Gees kom doop het nie (Mt.3:11). Daarom het hulle vir Johannes gesê: ‘Rabbi, toe jy oorkant die Jordaan was, het jy van Iemand anders getuig (1:7). Jy het jouself in die voet geskiet, want nou doop Hy ook mense en loop almal agter Hóm aan (v.26). Pla dit jou nie dat jy besig is om mense te verloor nie (1:35-37)?’
Johannes het sy dissipels reggehelp: ‘Die sukses wat ek tot nou toe gehad het kom van God af (Mt.21:25). Jesus se Messiaskap kom van God af (v.35, Hb.5:4-5). Julle bekering kom van God af (6:65). Alles kom van God af (v.27, 19:11, 1 Kor.4:7). Moet dan nie jaloers of ontsteld wees omdat mense Hom bo my kies nie. Julle onthou self dat ek gesê het ek is nie die Messias nie (v.28, 1:20). Ek was maar net sy voorloper; die slaaf wat vooruit gestuur is om die Koning se pad gelyk te maak; die stem wat uitgeroep het dat die Koning oppad is (Mk.1:2-3). Dis mos nie die strooi jonker wat die belangrikste is nie, maar die Bruidegom. Die strooi jonker moet net die troue reël en die bruid aan haar Bruidegom afgee. Al wat vir die strooi jonker saakmaak, is dat die Bruidegom sy groot dag moet geniet. En dit is hoe dit is met my en Jesus: ek is die strooi jonker en Hy is die Bruidegom (v.29, Jes.62:4-5, Ef.5:32). Die bruid moet na Hóm toe kom en nie na mý toe nie (v.29). As Hy net geëer kan word is ek bly. Die beker van my blydskap loop oor as Hý bly is, en as mense Hóm kan ken (v.29). Die nuus wat julle vandag vir my gebring het maak my nie jaloers nie – alles behalwe (v.29). Ek is nie eers waardig om sy sandale los te maak nie (1:26-27). Al wat ek wil hê is dat Hy meer moet word en ek minder (v.30). Hoekom moet die massas nog agter die boodskapper aanloop as die Koning opgedaag het? Die tyd het gekom dat ek suutjies van die verhoog af moet verdwyn, sodat Hý gesien kan word (v.30).’
Besef dat Jesus groter is as jy. Iemand wat dink dat die wêreld om hom draai, sal nie sy nood vir die evangelie sien nie, maar hy sal dink dat die Here hóm benodig. In ons dag en era het mense ‘n obsessie met hulleself. Volgens sommige beraders is daar niks belangriker as om ‘n goeie selfbeeld te hê nie. In sy boek, Self-Esteem: The New Reformation, sê Robert Schuller: ‘The most serious sin is the one that causes me to say “I am unworthy”.’ Op p.19 van dieselfde boek sê hy: ‘Self-esteem or pride in being a human being is the single greatest need facing the human race today.’ Een vroue joernaal sê: ‘Feeling good about ourselves may in fact be the cornerstone of our total well-being.’
Volgens die Bybel dink mense nie te min van hulleself nie, maar te veel. 2 Tm.3:1-2 sê dat mense in die laaste dae liefhebbers van hulleself sal wees. Die meeste mense vind dit nie moeilik om hulleself in die spieël te bewonder, of om selfies op Facebook te pos nie. Ons hou so baie van onsself dat ons nie skaam is om ons half-naakte liggame in die mall of op die strand te wys nie. Ons moedig ons seuns en dogters aan om as modelle op die verhoog te loop, sodat ander mense hulle skoonheid kan aanbid. Ons sê vir hulle om goed van hulleself te praat en te dink, en dat niemand belangriker is as hulle nie. Sodra hulle die grootmens-wêreld betree, kan hulle nie ‘n werk hou of vir langer as sewe jaar in ‘n huwelik bly nie. Ons is verbaas en verstaan nie hoekom nie. Maar wat verwag ons as agt uit elke tien mense so geleer is? Twee mense kan tog nie die belangrikste wees nie? As jy vir jouself die belangrikste is, is dit voor die hand liggend dat daar ‘n oorlog gaan uitbreek as iemand durf om jou (‘soewereine en heilige’) wil te kruis.
Dit is ‘n tragedie dat die kerk ook ingekoop het. Tot in die middel van die vorige eeu het die kerk geglo dat Jesus vir sondaars gesterf het (Rm.5:8). Ons was oortuig van die waarheid dat die selfregverdige Fariseër nie gered sou word nie, en dat die tollenaar wat homself as ‘n verlore sondaar beskou het, genade ontvang het (Lk.18:9-14). Maar vandat sielkunde op die toneel verskyn het, het die kerk haar kreed verander. Christelike preke, boeke, tydskrifte, seminare, liede en radioprogramme glo nou dat Jesus gesterf het omdat jy ‘n rare juweel is, en dat Hy nie kon bekostig om jou te verloor nie. ‘n Populêre lied oor die kruis sê: ‘He thought of me, above all.’ Sigmund Freud het die evangelie op sy kop gekeer.
Miskien glo jy regtig dat jy onbekwaam en lelik is, en daarom oortuig jy jouself dat jy nie te veel van jouself dink nie. Maar bejammer jy jouself en voel jy seergemaak as jy opoffer en niemand jou moeite raaksien of dankie sê nie? Om jouself te bejammer is ‘n subtiele vorm van hoogmoed. John Piper sê: ‘Roem is hoogmoed se reaksie op sukses. Selfbejammering is hoogmoed se reaksie op lyding. Roem sê, “Ek verdien om bewonder te word, omdat ek so baie bereik het.” Selfbejammering sê: “Ek verdien om bewonder te word, omdat ek soveel opgeoffer het.”… die begeerte van dié wat hulleself bejammer is nie regtig dat ander hulle as hulpeloos moet sien nie, maar as helde.’
Wat is dan die oplossing? Moenie jouself aan ander meet nie, want anders sal jy dié wat beter as jy is haat, en neersien op dié wat swakker as jy is. Meet jouself aan Jesus, sodat jy kan besef Hý is alles en jý is niks (1 Tm.1:15, 17). Om gered en vergewe te word moet jy erken dat jy ‘n hulpelose sondaar is (Ps.51:7, Ef.2:1, Rm.7:24, 3:10-18, 23). Jy moet besef dat die goeie wat jy het nie uit jouself uit kom nie, maar van Hóm af (Ps.16:2, Jk.1:17). Jy is na sy beeld gemaak, en deur geloof in Hom is jy geregverdig. Johannes die Doper was reg: ‘Hy moet meer word, maar ek minder.’ (v.30). Al is ek soos Spurgeon wat duisende mense vir Hom wen, is dit Hy wat my suksesvol gemaak het (v.27). Hy skuld my nie ‘n dankie nie. Al wat ek moet sê is: ‘Ek is ‘n onwaardige dienskneg – ek het net my plig gedoen.’ (sien Lk.17:9-10).
Jesus is groter as almal (v.31-36)
In The Lion, the Witch and the Wardrobe vertel C.S. Lewis hoe Peter, Edmund en hulle twee sussies wonderlike avonture in Narnia gehad het. Die groot goue leeu Aslan is ‘n voorstelling van Christus. Op ‘n stadium het Aslan vir Peter ‘n kasteel gewys wat soos ‘n ster op die horison skyn. Hy het gesê: ‘That, O Man, is Cair Paravel of the four thrones, in one of which you must sit as King. I show it to you because you are the first-born and you will be High King over all the rest.’ Net soos wat Peter ‘n vername koning oor sy broer en susters was, is Jesus ver bo die konings van die aarde verhewe. Hy is groter as hulle almal: Hy is die Koning van die konings en die Here van al die heersers wat in die hemel en op die aarde regeer (Op.19:16). Iemand wat v.31-36 met oop oë lees kan hierdie waarheid nie ontken nie.
Soos alle mense was Johannes die Doper en sy woorde van die aarde af (v.31). Jesus was van die hemel af en bo almal (v.31, 13, 1:30, 8:23, Rm.9:5). Sy woorde was nie aards nie (v.31), maar Hy het van dinge getuig van wat Hy in die hemel gesien en gehoor het (v.32, 1:12). En tog het die meeste mense sy getuienis verwerp (v.32, 11, 1:11). Die mense wat wel sy getuienis in hulle harte ontvang het, het saam met Hom getuig dat God waar is (v.33, kontr. 1 Jh.5:10b). Op grond van die Gees se getuienis in hulle, het hulle geweet dat Jesus van die hemel af neergedaal het, en dat Hy nie mense se woorde gepraat het nie, maar God s’n (v.34, 31, Jh.5:10a). Die Gees wat sonder mate op Hom uitgestort is, het duidelik bevestig dat Hý die Gesalfde van God is (v.34, 1:32-33).
Omdat die Vader vir Jesus liefhet, het Hy nie net die Gees nie, maar alle dinge aan Hom oorgegee (v.35, Mt.3:16-17). Alle dinge sluit onder meer in: die uitverkorenes (6:37, 17:6, Hb.2:13), lewe in Homself (5:26), die Vader se eie Naam wat bo elke naam is (17:11-12, Fil.2:9-11), heerlikheid en eer (17:1, 5, 22, 24), die woorde van die waarheid (16:15, 17:8, Op.1:1), die beker van God se oordeel wat Hy moes leegdrink om ons te verlos (18:11, 17:4), die kerk en die hele skepping onder sy voete (Ef.1:22), alle mag in die hemel en op aarde (Mt.28:18), ‘n ewige Priesterskap (Hb.5:5-6).
Jesus het ook die mag ontvang om die ewige lewe te gee aan elkeen wat in Hom glo (v.35-36, 17:2, 1 Jh.5:12). Dié wat ongehoorsaam is aan die opdrag om hulle te bekeer en in Hom te glo, sal nie die ewige lewe smaak nie (v.36). Die Vader het aan sy Seun die mag gegee om hulle te oordeel (v.35-36, 5:22, 26), en daarom sal Hy by sy wederkoms “wraak uitoefen op die wat God nie ken nie en op die wat aan die evangelie van onse Here Jesus nie gehoorsaam is nie.” (2 Ts.1:8). Die toorn van God rus alreeds op hulle (v.36). Dit is asof hulle oor hangbrug loop waarvan die planke verrot is. Dit is net God se genade wat maak dat hulle nog nie deur die planke getrap het, en in die dieptes van die hel verdwyn het nie.
Buig die knie voor die opperheerskappy van Jesus Christus. As jy dit nie nou wil erken nie, sal Jesus by sy wederkoms die mat onder jou uitruk, sodat jy móét buig en erken dat Hy die Here is (Fil.2:10-11). Om die knie te buig moet jy met jou hande in die lug agter die skuilplek van jou sonde uitkom. Waai die wit vlag van bekering. Teken die vredesverdrag van geloof en vertroue, en erken dat Jesus die ware Koning is. Bely dat sy kruisdood in jou plek voldoende was, en dat net Hy jou sonde kan wegvat. Leer dan die reëls van sy Koninkryk soos wat dit in die Bybel staan en gehoorsaam dit. Ken Hom beter as wat jy jouself ken, want “dit is die ewige lewe, dat hulle U ken, die enige waaragtige God, en Jesus Christus wat U gestuur het.” (17:3). Groei in jou kennis van Jesus (2 Pt.3:18). Wees soos ‘n man wat dit geniet om by sy bruid te wees, sodat hy haar beter kan ken, of soos ‘n ywerige student wat nie tevrede is om net sy honeurs te kry nie, maar wil werk vir ‘n dokters graad.
 Ken Hom in sy Goddelikheid: Hy is die spieëlbeeld van God die Vader en is in elke opsig sy gelyke (Hb.1:3).
 Ken Hom in sy heiligheid: niks in die heelal kan met Hom vergelyk word nie. Hy is nie soos ‘n Rolls Royce wat bo ander karre is, maar nogsteeds ‘n kar is nie. Hy is uniek en in ‘n klas van sy eie.
 Ken Hom in sy onveranderlikheid: Hy het nog nooit ‘n belofte gebreek nie en sal ook nie. Hy bly gister, vandag en tot in ewigheid dieselfde (Hb.13:8). Hy is nie buierig nie, maar sy karakter bly konstant.
 Ken Hom in sy almag: Hy kan ‘n aardse weermag van twintig miljoen troepe oorwin met die asem van sy mond, en ‘n nes van 500 triljoen demone doodkyk. Hy kan sterrestelsels wat miljoene ligjare breed is met die asem van sy mond skep (Ps.33:6).
 Ken Hom in sy alwetendheid: volgens geleerdes is daar meer sterre in die hemel as sand op die aarde. Jesus ken die getal van die sterre en gee aan elke ster sy naam (Ps.147:4).
 Ken Hom in sy soewereiniteit: as ‘n swerfkoeël iemand tref of as ‘n honger leeu rustig langs Daniël lê, het Hý dit bepaal (1 Kn.22:34, Sp.16:33, Dn.6:22, Ef.1:11).
 Ken Hom in sy geduld: Hy kon al lankal van Robert Mugabe ontslae geraak het, maar is geduldig. Hoeveel kere moes jy nie al vir dieselfde sonde vergifnis vra nie? Is jy nie bly Hy is geduldig nie?
 Ken Hom in sy liefde: waar is daar ‘n mens of engel wat sy lewe vir sy vyande sal gee?
 Ken Hom in sy geregtigheid: Hy het ‘n rekord van elke mens se begeertes, gedagtes, karakter, woorde en dade. Hy sal nie toelaat dat ‘n enkele sonde ongestraf bly nie, maar sal aan die kruis of in die hel daarmee afreken.
 Ken Hom in sy wysheid: niemand weet beter as Hy hoe om probleme op te los nie, en nog nooit was dit nodig dat iemand vir Hom moes raad gee nie.
 Ken Hom in sy toorn: Hy het alles gedoen om sondaars te red (v.16). Dié wat sy Seun verwerp sal die onverdunde wyn van sy toorn moet drink in die hel (v.36, 16). Sy toorn is ‘n verwoedelike krag sonder perke, ‘n vuur wat nie geblus kan word nie, en ‘n see sonder ‘n bodem.
Ken Hom ook in sy ewigheid, gesag, reinheid, getrouheid, sagmoedigheid, genade, blydskap, alomteenwoordigheid, goedheid, eenheid, en besef dan dat dit maar die buitewyke van sy grootheid is. Sit jou hand oor jou mond en sê saam met Jes.40:25: “By wie sal julle My dan vergelyk, dat Ek net so kan wees? sê die Heilige.”
 Aangehaal in Michael Horton, Power Religion, p.253
 Barnett, Baruch and Rivers, ‘The Secret of Self-Esteem’, The Ladies Home Journal, Feb. 1984, p.54
 Vry vertaal uit Future Grace, pp.94-95
 The Chronicles of Narnia, p.170